section_heading: Životopis
paragraph_text: Rodila se kao nezakonita kći tadašnjeg monegaškog prijestolonasljednika Luja i Marie Juliette Louvet. Budući da Luj nije imao druge djece, a jedino su zakonita djeca mogla naslijediti prijestolje, moralo se naći neko rješenje, kako bi se spriječila nasljedna kriza. Također, zbog napetih odnosa između Francuske i Njemačke, uoči početka Prvog svjetskog rata, željelo se spriječiti da pravo nasljedstva monegaškog prijestolja pripadne njemačkom velikašu, Wilhelmu Karlu, knezu Uracha (1864. – 1928.), čija je majka bila monegaška princeza Florestina od Monaka (1833. – 1897.).<ref>Charlotte od Monaka, kneginja od Valentinoisa - unofficialroyalty.com Knez Albert I. donio je 15. svibnja 1911. godine zakon kojim je Charlotta priznata kao Lujevo zakonito dijete i uvrštena je među članove dinastije. Usprkos tome, pokazalo se da je zakon nevažeći prema statutu iz 1882. godine pa je donesen zakon koji je dopustio Luju usvojenje. Tako je 1919. godine u Parizu, Luj usvojio Charlottu i omogućio joj nošenje prezimena Grimaldi, a djed joj je dodijelio naslov kneginje od Valentinoisa, koju je tradicionalno nosio knežev prijestolonasljednik.